DECIŻJONI TAL-KUMMISSJONI
tat-30 ta' Diċembru 2004
l-istipular tal-kontribuzzjoni finanzjarja mill-Komunità lejn l-ispejjeż operattivi għall-eradikazzjoni tal-marda ta' l-ilsien u d-dwiefer fir-Renju Unit fl-2001
(innotifikata taħt in-numru tad-dokument C(2005) 5460)
(It-test Ingliż biss huwa awtentiku)
(2005/130/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta' Ġunju 1990 dwar l-infieq fl-ambitu veterinarju (1), u b'mod partikolari l-Artikolu 3(3) u l-Artikolu 11 tagħha,
Billi:
(1)
Kien hemm tfaqqigħa tal-marda ta' l-ilsien u d-dwiefer fir-Renju Unit fl-2001. L-emerġenza ta' din il-marda rrapreżentat riskju serju għall-popolazzjoni ta' bhejjem tal-Komunità.
(2)
Skond id-Deċiżjonijiet tal-Kummissjoni 2001/654/KE (2) u 2003/23/KE (3), ġiet mogħtija kontribuzzjoni finanzjarja tal-Komunità għall-kumpens lis-sidien għall-valur ta' bhejjem li kellhom obbligatorjament jiġu maqtula minħabba miżuri ta' eradikazzjoni relatati mat-tfaqqigħ tal-marda ta' l-ilsien u d-dwiefer fl-2001.
(3)
Skond id-Deċiżjoni tal-Kummissjoni 2003/676/KE (4) ġiet awtorizzata kontribuzzjoni finanzjarja addizzjonali mill-Komunità lejn l-ispejjeż operattivi u spejjeż oħra għall-eradikazzjoni tal-marda ta' l-ilsien u d-dwiefer fir-Renju Unit ta' l-2001.
(4)
Skond l-Artikolu 1 ta' din l-aħħar Deċiżjoni sar pagament bil-quddiem ta' EUR 40 miljun lejn il-kontribuzzjoni addizzjonali.
(5)
Skond din l-istess Deċiżjoni, il-bilanċ tal-kontribuzzjoni finanzjarja mill-Komunità kellha tkun ibbażata fuq it-talba sottomessa mir-Renju Unit fis-27 ta' Frar 2003, permezz ta' dokumenti dettaljati li jikkonfermaw il-figuri li jidhru fit-talba, u fuq ir-riżultati mill-kontrolli fuq il-post minn naħa tal-Kummissjoni.
(6)
Wara li ttieħdu in konsiderazzjoni l-elementi hawn fuq, il-kontribuzzjoni finanzjarja mill-Komunità lejn spejjeż operattivi għall-eradikazzjoni tal-marda ta' l-ilsien u d-dwiefer fir-Renju Unit fl-2001 għandha issa tkun ffissata.
(7)
Il-miżuri pprovduti f'din id-Deċiżjoni huma stipulati b'konformità ma' l-opinjoni tal-Kumitat Permanenti fuq il-Katina Alimentari u s-Saħħa ta' l-Annimal;
IDDEĊIDIET KIF ĠEJ:
Artikolu 1
Il-kontribuzzjoni finanzjarja addizzjonali mill-Komunità lejn l-ispejjeż operattivi u spejjeż oħra għall-eradikazzjoni tal-marda ta' l-ilsien u d-dwiefer fir-Renju Unit fl-2001 kopert mid-Deċiżjoni tal-Kummissjoni 2003/676/KE ġiet iffissata għal EUR 156 972 555.
Wara li kkunsidrat il-pagament bil-quddiem li sar, valur ta' EUR 40 miljun, bilanċ ta' EUR 116 972 555 għandhom jitħalsu kif ikunu disponibbli l-krediti meħtieġa.
Artikolu 2
Din id-Deċiżjoni hija ndirizzata lir-Renju Unit tal-Gran Brittanja u l-Irlanda ta' Fuq.
Magħmula fi Brussell, fit-30 ta' Diċembru 2004.